ભારતીય પ્રવાસીઓ દ્વારા પ્રમાણમાં ખૂબ ઓછો ખેડાયેલો એવો, યુરોપખંડની ટોચ ઉપર સ્થિત-નોર્વે, ફિનલેન્ડ, સ્વીડન, ડેન્માર્ક અને આઈસલેન્ડને આવરી લેતો નોર્ડિક દેશોનો સમૂહ અથવા સ્કેન્ડિનેવિયા તરીકે ઓળખાતો આ પ્રદેશ અનેક રીતે વિશિષ્ટ છે. અહીં મનુષ્યે પર્યાવરણને અકબંધ જાળવ્યું છે. આ પ્રદેશના દક્ષિણમાં સુંદર શહેરો છે, જેમાં દેશની મોટા ભાગની વસતિ વસે છે. ઉત્તરમાં એવો પ્રદેશ છે, જ્યાં છ મહિનાનો લાંબો શિયાળુ અંધારપટ ને છ મહિનાનો ઉજમાળો ગ્રીષ્મ પ્રજળે છે, જ્યાં શિયાળે અંધારી રાતોમાં ચમકતા સફેદ બરફનું સામ્રાજ્ય ને ઉનાળે હરિત અરણ્યોની લીલા રચાય છે. ધ્રુવપ્રદેશમાં હોવા છતાં, ગલ્ફસ્ટ્રીમના ઉષ્ણ પ્રવાહોને કારણે અહીંનો દરિયો કાતિલ શિયાળામાં પણ થીજતો નથી ! એટલે જ અહીં મત્સ્ય ઉદ્યોગ અને સાગરખેડુઓની એક પરંપરા વિકસી છે.